b'\n_START_ARTICLE_\nPihamittari\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPihamittarin koiras on v\xc3\xa4ritykselt\xc3\xa4\xc3\xa4n l\xc3\xa4mpim\xc3\xa4nruskea, kun taas naaraiden ruskeaan v\xc3\xa4ritykseen liittyy kuluneen harmaa vivahde. Molemmilla sukupuolilla etusiiven poikki kulkee leve\xc3\xa4, tumma, harmaanruskea vy\xc3\xb6, jonka molemmin puolin on kapeammat, tummanruskeat kaistaleet. Harmaanruskean vy\xc3\xb6n sis\xc3\xa4ll\xc3\xa4 on musta siipit\xc3\xa4pl\xc3\xa4. Kuluneet yksil\xc3\xb6t voivat olla l\xc3\xa4hes tasaisen ruskeita. Pihamittarin etusiiven k\xc3\xa4rki on ter\xc3\xa4v\xc3\xa4 ja t\xc3\xa4t\xc3\xa4 vaikutelmaa viel\xc3\xa4 korostaa siiven k\xc3\xa4rjen vinottainen tumma t\xc3\xa4pl\xc3\xa4. Takasiivet ovat harmaanruskeat. Siipiv\xc3\xa4li on 29\xe2\x80\x9333 mm.\n_START_SECTION_\nLevinneisyys ja lentoaika\n_START_PARAGRAPH_\nPihamittari on koko Euroopan alueella hyvin yleinen laji, ja sit\xc3\xa4 esiintyy Suomessa Etel\xc3\xa4-Lappiin asti. Lentoaika on kes\xc3\xa4kuun lopulta elokuun loppupuolelle.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nPihamittari on nimens\xc3\xa4 mukaisesti pihapiireiss\xc3\xa4 viihtyv\xc3\xa4 laji, jonka varsinaista elinymp\xc3\xa4rist\xc3\xb6\xc3\xa4 ovat erilaiset avoimet maastot. Perhonen on aktiivinen h\xc3\xa4m\xc3\xa4r\xc3\xa4ss\xc3\xa4, mutta voi h\xc3\xa4irittyn\xc3\xa4 lent\xc3\xa4\xc3\xa4 p\xc3\xa4iv\xc3\xa4ll\xc3\xa4kin. Talvehtii keskenkasvuisena toukkana.\n_START_SECTION_\nRavintokasvi\n_START_PARAGRAPH_\nToukka el\xc3\xa4\xc3\xa4 hernekasveilla, erityisesti niittyn\xc3\xa4tkelm\xc3\xa4ll\xc3\xa4 (Lathyrus pratensis) ja hiirenvirnalla (Vicia cracca).'